
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  18 martie 2009               

PL-x  170 /2009                     


A V I Z

asupra  proiectului de Lege  pentru aprobarea Ordonanţei de urgenţă a Guvernului nr.209/2008 pentru modificarea Legii nr.19/2000 privind sistemul de pensii şi alte drepturi de asigurări sociale
                 În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.209/2008 pentru modificarea Legii nr.19/2000 privind sistemul de pensii şi alte drepturi de asigurări sociale, trimis cu adresa nr.PL-x 170 din 04.03.2009  şi înregistrat cu nr.31/295 din 05.03.2009.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 
                Senatul, în calitate de primă Cameră sesizată, a adoptat proiectul de lege în şedinţa din 2 martie 2009.

 Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 18 martie  2009.

Proiectul de lege are ca obiect de reglementare aprobarea Ordonanţei de urgenţă a Guvernului nr.209/2008 pentru modificarea Legii nr.19/2000 privind sistemul de pensii şi alte drepturi de asigurări sociale,  care vizează modificarea Legii nr.19/2000 în sensul armonizării prevederilor privind acordarea punctajului suplimentar pentru persoanele care au desfăşurat activitate în grupele superioare de muncă, stabilite diferit prin Ordonanţa de urgenţă a Guvernului nr.100/2008 şi prin Legea nr.218/2008, astfel că aceeaşi problematică a fost dublu reglementată, sub două forme diferite. Prin această ordonanţă de urgenţă se soluţionează conflictul rezultat din succesiunea în timp a celor două acte normative menţionate.
Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr.1152/29.09.2008, asupra ordonanţei de urgenţă.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestui proiect de lege.
În raport de obiectul şi conţinutul reglementării,  proiectul de lege  face parte din categoria legilor organice. 
                                  PREŞEDINTE,                           SECRETAR,

                                  Daniel BUDA                             Gabriel ANDRONACHE
Red.: consilier,  C. Păduroiu                                                                                         

